text:
Singabonisa Njani Ukuba Siyamthanda UYehova?
“Sinalo uthando, kuba wasithanda kuqala.”—1 YOHANE 4:19.
IINGOMA: 56, 138
1, 2. UYehova usifundise njani ukumthanda?
EYONA ndlela utata anokubafundisa ngayo abantwana bakhe kukuba abe ngumzekelo. Xa ebonisa abantwana bakhe ukuba uyabathanda, ubafundisa indlela yokuthanda abanye. Akukho mntu owakha wasithanda njengokuba uBawo wethu, uYehova, esithanda. Ngoko sitsho sifunde ukuthanda abanye “kuba wasithanda kuqala.”—1 Yohane 4:19.
2 UYehova usibonise njani ukuba “wasithanda kuqala”? IBhayibhile ithi: ‘Ngoxa sasisengaboni, uKristu wasifela.’ (Roma 5:8) UBawo wethu onothando, uYehova, wanikela ngoNyana wakhe waba yintlawulelo ukuze asihlangule esonweni nasekufeni. Esi sipho sixabisekileyo sasivulela indlela yokuba sikwazi ukusondela kuYehova size simbonise indlela esimthanda ngayo. Xa wancama unyana wakhe ngolo hlobo, uYehova wasimisela umzekelo. Wasifundisa ukuba sithande ngokuthi singacingeli iziqu zethu nokuba sibe nobubele.—1 Yohane 4:10.
3, 4. Sinokubonisa njani ukuba siyamthanda uThixo?
3 Uthando lolona phawu luphambili lukaYehova. Siyaqondakala ke isizathu sokuba uYesu athi owona mthetho ubalulekileyo ngulo: “Uze umthande uYehova uThixo wakho ngentliziyo yakho iphela nangomphefumlo wakho uphela nangengqondo yakho iphela nangamandla akho ephela.” (Marko 12:30) UYehova ufuna simthande ‘ngentliziyo iphela.’ Ebeya kukhathazeka ukuba bekukho umntu okanye into esiyithanda ngaphezu kwakhe. Kodwa uthando esinalo alumelanga lube yimvakalelo nje engaphakathi. UYehova ufuna simthande ‘ngengqondo nangamandla ethu ephela.’ Loo nto ithetha ukuba ukuthanda uYehova kubandakanya indlela esicinga ngayo nezenzo zethu.—Funda uMika 6:8.
4 Ngoko simele simthande uYehova ngento yonke esinayo. Xa simbeka kuqala ebomini bethu, simbonisa ukuba simthanda nyhani. Kwinqaku elandulela eli, sithethe ngeendlela ezine uYehova ababonisa ngayo abantwana bakhe ukuba uyabathanda. Ngoku makhe sibone indlela esinokumthanda ngayo ngakumbi uYehova nendlela esinokumbonisa ngayo loo nto.
BONISA UYEHOVA UKUBA UNOMBULELO
5. Yintoni esiye sifune ukuyenza xa sicinga ngazo zonke izinto asenzele zona uYehova?
5 Xa umntu ekunika isipho, udla ngokumbonisa ukuba unombulelo. Kuba usixabisa eso sipho, uye usisebenzise. UYakobi wathi: “Sonke isipho esilungileyo naso sonke isipho esigqibeleleyo sivela phezulu, kuba sihla sivela kuYise wezikhanyiso zesibhakabhaka, kwaye yena akaguquguquki njengesithunzi.” (Yakobi 1:17) Siyibulela kakhulu into yokuba uYehova esinika yonke into esiyidingayo ukuze siphile size sonwabe. Siyayiqonda indlela asithanda ngayo, yaye sifuna ukumbonisa ukuba nathi siyamthanda. Ngaba wena uvakalelwa ngaloo ndlela?
6. Yintoni ekwakufuneka amaSirayeli ayenze xa ayefuna uYehova aqhubeke ewasikelela?
6 Zininzi izinto ezintle awazifumanayo amaSirayeli kuYehova. Kangangamakhulu eminyaka, wayewakhokela ngemithetho yakhe, ewanika yonke into awayeyidinga ukuze aphile. (Duteronomi 4:7, 8) NamaSirayeli ayenokubonisa umbulelo wawo ngokuyithobela imithetho kaYehova. Ngokomzekelo, xa amaSirayeli ayebingelela kuYehova, kwakufuneka amnike “eyona intle kwintlahlela yomhlaba.” (Eksodus 23:19) AmaSirayeli ayesazi ukuba uYehova wayeza kuqhubeka ewasikelela ukuba nje ayemthobela aze amkhonze ngako konke anako.—Funda iDuteronomi 8:7-11.
7. Singazisebenzisa njani ‘izinto zethu zexabiso’ ukuze sibonise uYehova ukuba siyamthanda?
7 Nathi singambonisa uYehova ukuba siyamthanda ngokumnika ‘izinto zethu zexabiso.’ (IMizekeliso 3:9) Loo nto siyenza ngokumzukisa ngezinto esinazo. Ngokomzekelo, sinokunikela ngemali ukuze sixhase umsebenzi woBukumkani owenziwa ebandleni lethu nasehlabathini lonke. Enoba sinemali eninzi okanye akunjalo, sonke singasebenzisa izinto esinazo ukuze sibonise uYehova indlela esimthanda ngayo. (2 Korinte 8:12) Kodwa zikho nezinye iindlela esinokumbonisa ngazo uYehova ukuba siyamthanda.
Okukhona simthemba uYehova, kokukhona simbonisa ukuba siyamthanda
8, 9. Yiyiphi enye indlela esimbonisa ngayo uYehova ukuba siyamthanda? Yintoni eyenziwa nguMike nentsapho yakhe?
8 UYesu wasifundisa ukuba sihlale sifuna uBukumkani kuqala yaye singabi nexhala lokutya nempahla. UBawo wethu usithembisa ukuba uza kusinika into esiyidingayo. (Mateyu 6:31-33) Siyamthemba uYehova ibe siyazi ukuba uza kusizalisekisa eso sithembiso. Kaloku xa umthanda umntu, uyamthemba. Enyanisweni, okukhona simthemba uYehova, kokukhona simbonisa ukuba siyamthanda. (INdumiso 143:8) Ngoko simele sizibuze: ‘Ngaba izinto endiceba ukuzenza nendlela endiwasebenzisa ngayo amandla am zibonisa ukuba ndimthanda nyhani uYehova? Ngaba ndimthemba yonke imihla uYehova ukuba uza kundinyamekela?’
9 UMike nentsapho yakhe bathembela kuYehova. Xa uMike wayeselula, wayefuna ukuya kushumayela kwelinye ilizwe. Nasemva kokuba etshatile waza wanabantwana ababini, wayesenawo loo mnqweno. Xa uMike nentsapho yakhe bafunda ngabanye abazalwana noodade ababekhonza apho kufuneka abavakalisi abangakumbi, bagqiba kwelokuba baphile ubomi obulula. Bathengisa indlu yabo baya kuhlala kwindawo encinane. UMike wanciphisa ishishini lakhe lokucoca waza wafunda indlela anokuliqhuba ngayo ekwelinye ilizwe esebenzisa i-intanethi. Ngenxa yoko, uMike nentsapho yakhe batsho bakwazi ukufudukela kwelinye ilizwe, yaye kwaba mnandi kakhulu ukushumayela apho. UMike uthi, “Satsho sakubona ukunyanisa kwamazwi kaYesu akuMateyu 6:33.”
CAMNGCA NGEZINTO UYEHOVA AKUFUNDISA ZONA
10. NjengoKumkani uDavide, kutheni simele sicamngce ngezinto esizifundayo ngoYehova?
10 UKumkani uDavide wakha wathi: “Amazulu avakalisa uzuko lukaThixo; yaye isibhakabhaka sixela umsebenzi wezandla zakhe.” Wongeza wathi: “Umthetho kaYehova ugqibelele, ubuyisa umphefumlo. Isikhumbuzo sikaYehova sikholosekile, simenza abe nobulumko ongenamava.” Njengokuba uDavide wayecamngca ngemithetho kaYehova yobulumko nendalo yakhe ebukekayo, wasondela nangakumbi kuYehova yaye wafuna ukumbonisa ukuba uyamthanda. UDavide wathi: “Amazwi omlomo wam nokucamngca kwentliziyo yam makukukholise, Yehova Liwa lam noMkhululi wam.”—INdumiso 19:1, 7, 14.
11. Singalusebenzisa njani ulwazi asinika lona uYehova ukuze simbonise ukuba siyamthanda? (Jonga umfanekiso osekuqaleni.)
11 Namhlanje, uYehova usifundisa izinto ezininzi ngaye, ngenjongo yakhe, ngendalo nangeLizwi lakhe. Ihlabathi likhuthaza abantu ukuba bafunde, kodwa imfundo ephakamileyo idla ngokubenza bayeke ukuthanda uThixo. Kodwa yena uYehova akapheleli nje ekufuneni sibe nolwazi, kunoko uphinda asincede sibe nobulumko. Ufuna sisebenzise izinto esizifundayo ukuze zincede thina nabanye. (IMizekeliso 4:5-7) Ngokomzekelo, ufuna sabelane nabanye ‘ngolwazi oluchanileyo lwenyaniso’ size sibancede basinde. (1 Timoti 2:4) Sibonisa ukuba siyamthanda uYehova nabantu ngokubafundisa ngoBukumkani bukaThixo nezinto obuza kubenzela zona.—Funda iNdumiso 66:16, 17.
12. Wathini omnye udade ngesipho esivela kuYehova?
12 Nabantwana bangakwazi ukucamngca ngazo zonke izinto abanike nabafundise zona uYehova. UShannon usayikhumbula nangoku indlela awaziva ngayo kwindibano awayeye kuyo xa wayeneminyaka eyi-11, udadewabo eneminyaka eyi-10. Kwinxalenye ethile yocwangciso lweNdibano Yesithili “Yokuhlonela UThixo,” bonke abantwana, kuquka uShannon nodadewabo, bacelwa ukuba baye kuhlala kwindawo eyayilungiselelwe bona. Ekuqaleni wayesoyika, kodwa wothuka xa umntwana ngamnye wanikwa incwadi ethi Imibuzo Yabantu Abaselula—Iimpendulo Eziluncedo. Esi sipho sihle kangaka samenza wavakalelwa njani ngoYehova? Uthi: “Ndayibona apho into yokuba uYehova ngumntu wokwenene yaye undithanda kakhulu. Sivuya kakhulu kuba uThixo wethu, uYehova, esinika izipho ezihle kangaka!”
VUMA UKUQEQESHWA NGUYEHOVA
13, 14. Simele sithini xa uYehova esiqeqesha, yaye ngoba?
13 IBhayibhile ithi: “Lowo amthandayo uYehova uyamohlwaya, njengoko noyise esenjenjalo kunyana akholiswayo nguye.” (IMizekeliso 3:12) Xa sivumela uYehova ukuba asiqeqeshe aze asilole, sifunda ukwenza izinto ezilungileyo size sibe noxolo. Kakade ke, “akukho ngqeqesho ibonakala ivuyisa okwangoku, kodwa ibuhlungu.” (Hebhere 12:11) Nakuba kunjalo, simele sithini xa uYehova esiqeqesha? Masingaze sisibethe ngoyaba isiluleko sikaYehova okanye sihlale siqumbile xa sixelelwa into esingafuni ukuyiva. Siyamthanda uYehova, ngoko siyammamela size sitshintshe izinto afuna sizitshintshe.
Xa sisenza utshintsho olumkholisayo uYehova, simbonisa ukuba simthanda nyhani
14 Ngemihla kaMalaki, amaYuda amaninzi awazange ammamele uYehova. Ayengayikhathalele into yokuba imibingelelo yawo ingamkholisi. Ngoko uYehova wawaluleka ngokuqatha. (Funda uMalaki 1:12, 13) Wawaluleka izihlandlo ezininzi, kodwa ayengamphulaphuli. Ngoko wathi kuwo: “Ndiya kuthumela kuni isiqalekiso, kwaye ndiza kuziqalekisa iintsikelelo zenu.” (Malaki 2:1, 2) Kucacile ke ukuba, xa singasamkeli isiluleko sikaYehova okanye sivakalelwe kukuba asibalulekanga, siya kuphulukana nobuhlobo naye.
15. Yiyiphi indlela yokucinga esimele siyiphephe?
15 Ihlabathi likaSathana likhuthaza abantu ukuba babe nekratshi baze bacingele iziqu zabo. Abaninzi abakuthandi ukulungiswa okanye ukuxelelwa into amabayenze. Abanye bamamela nje kuba benyanzelekile. Asifanele sibe njalo thina. IBhayibhile isixelela ukuba masingamilisi “okwale nkqubo yezinto.” Kunoko, simele siqonde oko uYehova akulindeleyo kuthi size senze akuthandayo. (Roma 12:2) Usebenzisa intlangano yakhe ukuze asinike isiluleko ngexesha elililo. Ngokomzekelo, sikhunjuzwa indlela esimele siziphathe ngayo xa sikunye nabantu besini esahlukileyo, indlela yokukhetha abahlobo nendlela yokukhetha izinto esinokuzenza xa siphumlile okanye sizipholele. Xa sivumela uYehova ukuba asiqeqeshe size senze utshintsho olumkholisayo, simbonisa ukuba siyakuxabisa ukukhokelwa nguye yaye simthanda nyhani.—Yohane 14:31; Roma 6:17.
THEMBELA KUYEHOVA UKUZE AKUNCEDE AZE AKUKHUSELE
16, 17. (a) Kutheni simele sazi ukuba ucinga ntoni uYehova ngaphambi kokuba senze izigqibo? (b) Kunokuba athembele kuYehova, yintoni awayenzayo amaSirayeli?
16 Abantwana bathembela kubazali babo ukuze babancede baze babakhusele. Nabantu abadala bakhe balufune uncedo kubazali babo. Bayazi ukuba nangona benokuzenzela izigqibo, bangafumana amacebiso amahle kubazali babo. UBawo wethu, uYehova, uyasivumela sizenzele izigqibo, kodwa ekubeni simthemba yaye simthanda, sihlala sicela uncedo kuye size sizame ngazo zonke iindlela ukwazi into ayicingayo ngaphambi kokuba senze izigqibo. Xa sithembela kuYehova, uza kusinika umoya wakhe oyingcwele ukuze asincede senze izinto ezilungileyo.—Filipi 2:13.
17 Ngemihla kaSamuweli, amaSirayeli oyiswa ngamaFilisti edabini. Kunokuba abuze kuYehova into amele ayenze, athi: “Masiyithabathele kuthi ityeya yomnqophiso kaYehova eseShilo, ukuze ibe phakathi kwethu ize ibe nokusisindisa entendeni yeentshaba zethu.” Yaphumela entwenini loo nto? “Kwaba kukhulu kakhulu ukubulawa ngogonyamelo, kangangokuba kuSirayeli kwawa amawaka angamashumi amathathu amadoda ahamba ngeenyawo. Kwanetyeya kaThixo yathinjwa.” (1 Samuweli 4:2-4, 10, 11) AmaSirayeli ayecinga ukuba, xa enokuthatha iTyeya ahambe nayo, uYehova wayeza kuwanceda aze awakhusele. Awazange acele uncedo kuYehova okanye azame ukuqonda ukuba ucinga ntoni yena. Kunoko, ahamba ngayibonayo, kwaza kwafuneka ayibelek’ ikrwempa.—Funda iMizekeliso 14:12.
18. Ikufundisa ntoni iBhayibhile ngokuthembela kuYehova?
18 Omnye umdumisi owayethanda uYehova yaye ethembele kuye wakha wathi: “Lindela kuThixo, kuba ndisaya kumbonga njengosindiso oluzukileyo lwam siqu. Owu Thixo wam, umphefumlo wam uphelelwe lithemba ngaphakathi kum. Kungenxa yoko ndikukhumbula.” (INdumiso 42:5, 6) Ngaba nawe umthanda ngolo hlobo uYehova? Ngaba uziva usondele kuye yaye umthemba? Unako ukufunda ukumthemba nangakumbi. IBhayibhile ithi: “Kholosa ngoYehova ngayo yonke intliziyo yakho, ungayami ngokwakho ukuqonda. Uze umgqale yena ezindleleni zakho zonke, kwaye uya kuwenza uthi tye umendo wakho.”—IMizekeliso 3:5, 6.
19. Uza kumbonisa njani uYehova ukuba uyamthanda?
19 Xa wasithanda kuqala, uYehova wasifundisa indlela esimele simthande ngayo. Masihlale sicinga ngazo zonke izinto asenzele zona nendlela asithanda ngayo. Masimbonise ukuba simthanda ngentliziyo, ngomphefumlo, ngengqondo nangamandla ethu onke.—Marko 12:30.


c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
4 Mna, ke ngoko, endilibanjwa+ eNkosini, ndiyanibongoza ukuba nihambe ngokulufaneleyo+ ubizo enabizwa ngalo,+
2 ngokuthobeka okupheleleyo kwengqondo+ nobulali, ninokuzeka kade umsindo,+ ninyamezelana ngothando,+
3 nikuzabalazela ngokunyamekileyo ukugcina ubunye bomoya kumxokelelwane omanyanisayo woxolo.+
4 Mnye umzimba,+ mnye nomoya,+ kwananjengokuba nabizelwa thembeni linye+ elo nabizelwa kulo;
5 inye iNkosi,+ lunye ukholo,+ lunye ubhaptizo;+
6 mnye uThixo+ noYise wabo bonke abantu, ophezu kwabo bonke nangabo bonke nakubo bonke.
7 Ke kaloku ngamnye wethu wanikwa ububele obungasifanelanga+ ngokwendlela uKRISTU awasilinganisela ngayo isipho sesisa.+
8 Ngoko ke uthi: “Xa wenyukela phezulu wathabatha abathinjwa; wanikela izipho ezingabantu.”+
9 Ke kaloku ibinzana elithi “wenyukela,”+ lingaba lithetha ukuthini ngaphandle kokuba wathi kanjalo wehlela kwimimandla esezantsi, oko kukuthi, emhlabeni?+
10 Lowo kanye wehlayo ikwangulowo wenyukela+ ngaphezulu lee kwawo onke amazulu,+ ukuze azalise+ zonke izinto.
11 Yaye bambi wabanika ukuba babe ngabapostile,+ bambi babe ngabaprofeti,+ bambi babe ngabavangeli,+ bambi babe ngabalusi nabafundisi,+
12 ngenjongo yokulungiswa+ kwabo bangcwele, ukwenzela umsebenzi wobulungiseleli, ukuze kwakhiwe umzimba kaKRISTU,+
13 de sonke sifikelele kubunye bokholo nakulwazi oluchanileyo loNyana kaThixo, ekukhuleleni ebudodeni obupheleleyo,+ kumlinganiselo wobukhulu bokuzala kukaKRISTU;+
14 ukuze singabi saba ziintsana, sikhukuliswa+ ngamaza yaye siphetshethwa yiyo yonke imimoya yeemfundiso+ zabakhohlisi+ abalahlekisa abantu ngobuqhokolo.
15 Kodwa njengoko sithetha inyaniso,+ masithi ngalo uthando sikhule+ ezintweni zonke kuye lowo uyintloko,+ uKristu.
16 Ngokuphuma kuye, wonke umzimba,+ ngokumanyaniswa ndawonye ngemvisiswano uze wenziwe usebenzisane ngelungu ngalinye elifeza indima yalo, ngokokusebenza kwelungu ngalinye ngomlinganiselo ofanelekileyo, wenza ukuba umzimba ukhule ukuze wakheke eluthandweni.+
17 Ke ngoko, oku ndiyakuthetha ndikungqine ndiseNkosini, ukuba ningabi saqhubeka nihamba njengokuhamba kweentlanga+ ngamampunge eengqondo zazo,+
18 ngoxa zisebumnyameni ngengqondo,+ yaye zahlukanisiwe+ nobomi bukaThixo, ngenxa yokungazi okukuzo,+ ngenxa yokuqaqadeka+ kweentliziyo zazo.
19 Zingasaziva konke konke ngokokuziphatha,+ zizinikele kwihambo evakalala+ ukuze zisebenze ukungahlambuluki+ kwalo lonke uhlobo zibawa.+
20 Kodwa nina animfundanga enjalo uKRISTU,+
21 ukuba nje, eneneni, namva naza nafundiswa ngaye,+ kanye njengoko inyaniso+ ikuye uYesu,
22 yokuba nifanele nibulahle ubuntu obudala+ obuvisisana nehambo yenu yangaphambili nobonakaliswe+ yiminqweno yabo ekhohlisayo;+
23 kodwa mawahlaziyeke amandla engqondo yenu,+
24 nambathe+ ubuntu obutsha+ obadalwa+ ngokokuthanda kukaThixo ngobulungisa bokwenyaniso+ nokunyaniseka.
25 Ngoko ke, ekubeni nikulahlile ukuxoka,+ ngamnye kuni makathethe inyaniso nommelwane+ wakhe, ngenxa yokuba singamalungu omnye elomnye.+
26 Qumbani, kodwa ningoni;+ malingatshoni ilanga nicaphukile,+
27 ningamvuleli indawo uMtyholi.+
28 Lowo ubayo makangabi seba,+ kunoko makasebenze nzima, esenza umsebenzi olungileyo ngezandla zakhe,+ ukuze abe nento yokwabela lowo usweleyo.+
29 Makungaphumi lizwi libolileyo emlonyeni wenu,+ kodwa mayibe lelilungele ukwakha njengoko kusenokuba yimfuneko, ukuze libanike oko kukholekileyo abevayo.+
30 Kanjalo, musani ukuwenza buhlungu umoya oyingcwele kaThixo,+ eniye natywinwa ngawo+ ukwenzela imini yokukhululwa ngentlawulelo.+
31 Mabususwe kuni bonke ubukrakra+ bolunya nomsindo nengqumbo nokumemeza nokutshabhisa+ nabo bonke ububi.+
32 Kodwa yibani nobubele+ omnye komnye, nibe nemfesane,+ nixolelane ngesisa kanye njengokuba noThixo wanixolelayo ngesisa ngaye uKristu.+
Yithumele
Yithumele
Efese 4
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=49&Chapter=4&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D49%26Chapter%3D4%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
INQAKU ELINGUMXHOLO | XA ISIHLOBO SAKHO SISWELEKA
Abafi Baza Kuphila Kwakhona!
Mhlawumbi usamkhumbula uGail, ekuthethwe ngaye kumanqaku angaphambili, othandabuzayo ukuba angayoyisa intlungu yokufelwa ngumyeni wakhe, uRob. Sekunjalo, ukhangele phambili ekumboneni kwakhona kwihlabathi elitsha elithenjiswe nguThixo. Uthi: “Esona sibhalo ndisithandayo siSityhilelo 21:3, 4.” Sithi: “Abe nguThixo walo. Uya kuzisula zonke iinyembezi emehlweni abo, kungabi sabakho kufa, kungabi sabakho kuzila nakukhala nantlungu kwakhona. Izinto zangaphambili zidlule.”
UGail uthi: “Esi sithembiso sicacile. Ndiyabavela abantu abafelweyo kodwa abangasaziyo esi sithembiso sokuba bangaphinda bababone abantu babo ababathandayo.” Uphila ngokweenkolelo zakhe ngokwenza umsebenzi wokushumayela ixesha elizeleyo, echazela abamelwane bakhe ngesithembiso sikaThixo sexesha elizayo apho ‘kungasayi kubakho kufa.’
Mhlawumbi uthi ‘Andiyikholelwa loo nto!’ Kodwa khawubone umzekelo wendoda egama linguYobhi. Yayigula kakhulu. (Yobhi 2:7) Nangona yayinqwenela ukufa, yayinokholo lokuba uThixo unawo amandla okuyenza iphile kwakhona emhlabeni. Iqinisekile yathi: “Owu akwaba ubungandifihla eShiyol . . . Uya kubiza, ndisabele. Uya kuwulangazelela umsebenzi wezandla zakho.” (Yobhi 14:13, 15) Yayiqinisekile ukuba uThixo wayo wayeya kuyikhumbula aze alangazelele ukuyenza iphile kwakhona.
Kungekudala, uThixo uza kwenza kanye oko—kungekhona kuYobhi kuphela kodwa nakwinkitha yabantu—xa lo mhlaba uguquke wayiparadesi. (Luka 23:42, 43) KwiZenzo 24:15 iBhayibhile ithi: “Kuza kubakho uvuko.” UYesu usiqinisekisa athi: “Musani ukumangaliswa koku, kuba liyeza ilixa ekuya kuthi ngalo bonke abo bakumangcwaba enkumbulo balive ilizwi lakhe baze baphume.” (Yohane 5:28, 29) UYobhi uza kusibona eso sithembiso sizaliseka. Uza kuba nethemba lokuhlala ‘enamandla obutsha’ nenyama yakhe ihlale “ihlaziyeke ngakumbi kunasebutsheni.” (Yobhi 33:24, 25) Kuza kwenzeka okufanayo kubo bonke abantu abalixabisayo ilungiselelo likaThixo lenceba lokuvusa abafi baphinde baphile emhlabeni.
Ukuba uswelekelwe ngumntu omthandayo, le nkcazelo sithethe ngayo apha isenokungayiphelisi intlungu yakho. Kodwa ukucinga ngezithembiso zikaThixo eziseBhayibhileni kunokukunika ithemba kwaye ufumane amandla okuqhubeka nobomi.—1 Tesalonika 4:13.
Ngaba ungathanda ukwazi okungakumbi ngendlela onokumelana ngayo nentlungu? Okanye ngaba unemibuzo efana nothi “Kutheni uThixo evumele ubungendawo nezinto ezibuhlungu?” Nceda uye kwiwebhsayithi yethu ethi, jw.org/xh, ukuze ubone indlela iBhayibhile enikela ngayo iimpendulo ezithuthuzelayo nezisebenzayo.
Funda Okungakumbi
Kwenzeka Ntoni Xa Umntu Eswelekile?
IBhayibhile inamabali abantu abasibhozo abavuswa ekufeni. Bathi kunjani engcwabeni?


text:
“Yimani Niqinile Elukholweni”
“Yimani niqinile elukholweni, . . . yomelelani.”—1 KORINTE 16:13.
IINGOMA: 60, 64
1. (a) Kwenzeka ntoni kuPetros kulwandle lwaseGalili? (Jonga umfanekiso osekuqaleni.) (b) Kwakutheni ukuze uPetros aqalise ukutshona?
NGOBUNYE ubusuku, umpostile uPetros nabanye abafundi babexakwe kukuwela uLwandle lwaseGalili ngesikhephe ngenxa yesaqhwithi. Kwathi kusenjalo, babona uYesu ehamba phezu kolwandle. UPetros wakhwaza uYesu waza wacela ukuhamba phezu kwamanzi aze kuye. Xa uYesu wathi makeze, uPetros wehla esikhepheni waya kuye. Kodwa kamsinya nje emva koko, uPetros waqalisa ukutshona. Kwakutheni? Kaloku wajonga isaqhwithi namaza waza wafikelwa luloyiko. UPetros wakhalela uncedo waza uYesu wambamba wathi kuye: “Wena ulukholo luncinane, kutheni uthandabuza nje?”—Mateyu 14:24-32.
2. Yintoni esiza kuthetha ngayo ngoku?
2 Makhe sithethe ngezinto ezintathu esinokuzifunda kuPetros ngokholo: (1) indlela awayemthembe ngayo uYehova ekuqaleni, (2) into eyamenza waphelelwa lukholo, (3) nento eyamncedayo ukuze aphinde abe nokholo. Ukuhlola ezi ngongoma kunokusinceda sibone indlela esinokuhlala ngayo ‘sime siqinile elukholweni.’—1 Korinte 16:13.
UKHOLO LOKUBA UTHIXO UZA KUSINCEDA
3. Kwakutheni ukuze uPetros ehle esikhepheni, ibe thina sifana njani naye?
3 UPetros wayenokholo olomeleleyo. Kutheni sisitsho nje? Xa uYesu wambizayo, wehla esikhepheni waza wahamba phezu kwamanzi. Wawathemba amandla kaThixo ukuba aza kumnceda kanye njengokuba anceda uYesu. Ngendlela efanayo, xa uYesu wathi masimlandele, sahlulela ubomi bethu kuYehova saza sabhaptizwa. Ngoba? Ngenxa yokuba nokholo kuYehova nakuYesu, nangenxa yokuba sasibathemba ukuba baza kusinceda.—Yohane 14:1; funda eyoku-1 Petros 2:21.
Ukholo lukaPetros lwamnceda wenza into eyayibonakala ingenakwenziwa ngumntu
4, 5. Kutheni kubalulekile ukuba nokholo?
4 Kubalulekile ukuba nokholo. Lwenza uPetros wahamba phezu kwamanzi, nto leyo ebonakala ingenakwenziwa ngumntu. Nathi, ukholo lunokusinceda senze izinto ezibonakala zingenakwenzeka. (Mateyu 21:21, 22) Abanye bethu baye batshintsha indlela abacinga nabaziphethe ngayo, kangangokuba abantu ababesazi ngaphambili, bayasothuka. Siye satshintsha kuba sithanda uYehova nangenxa yokuba esincedile ukuze sikwenze oko. (Funda amaKolose 3:5-10.) Ukholo lwasenza sahlulela ubomi bethu kuYehova saza saba ngabahlobo bakhe, nto leyo esasingenakuze sikwazi ukuyenza ngaphandle koncedo lwakhe.—Efese 2:8.
5 Ukholo lwethu lusenza somelele. Ngokomzekelo lusinceda silwe notshaba lwethu olunamandla, uMtyholi. (Efese 6:16) Kwakhona, ngenxa yokuba simthemba uYehova, asizikhathazi kangako ngeengxaki esijongana nazo. UYehova usithembise ukuba uza kusinika esikudingayo, ukuba nje sinokholo kuye yaye sibeka uBukumkani bakhe kwindawo yokuqala. (Mateyu 6:30-34) Ngaphezu koko, uYehova uza kusinika isipho sobomi esimangalisayo ngenxa yokholo lwethu.—Yohane 3:16.
UKUHLALA SICINGA NGEENGXAKI KUNOKUSENZA SIPHELELWE LUKHOLO
6, 7. (a) Sinokusifanisa nantoni isaqhwithi namaza awoyikisa uPetros? (b) Kutheni simele siyiqonde into yokuba sisenokuphelelwa lukholo?
6 Njengoko uPetros wayehamba phezu koLwandle lwaseGalili, wafikelwa luloyiko. Kwakutheni? Kwakungenxa yesaqhwithi namaza. Oko kusenokufaniswa neemvavanyo nezilingo ezininzi amaKristu ajongana nazo namhlanje. Enoba ezo ngxaki zinzima kangakanani na, uYehova unokusinceda somelele. Kodwa khumbula into eyenzeka kuPetros. Akazange atshoniswe sisaqhwithi nakukuntlithwa ngamaza. Kunoko iBhayibhile ithi: “Akukhangela kwisaqhwithi somoya, woyika.” (Mateyu 14:30) UPetros wayeka ukujonga kuYesu waza wajonga eso saqhwithi sinamandla. Emva koko ukholo lwakhe lwaqala ukuba buthathaka. Nathi ke, ukuba sihlala sicinga ngeengxaki zethu, sisenokuqalisa ukuthandabuza ukuba uYehova uza kusinceda.
Ukuba sihlala sicinga ngezinto eziphosakeleyo, ukholo lwethu lunokukhawuleza lube buthathaka
7 Simele siyiqonde into yokuba sisenokuphelelwa lukholo. Ngoba? Kuba iBhayibhile ithi ukuphelelwa lukholo ‘sisono esisithandela ngokulula.’ (Hebhere 12:1) Ngendlela efanayo noPetros, ukuba sihlala sicinga ngezinto eziphosakeleyo, ukholo lwethu lunokukhawuleza lube buthathaka. Ngoko sinokubona njani xa ukholo lwethu lusengozini? Le mibuzo ilandelayo iza kusinceda sizihlole.
8. Sisenokuqalisa njani ukuzithandabuza izithembiso zikaThixo?
8 Ngaba ndisazikholelwa njengasekuqaleni izithembiso zikaThixo? Ngokomzekelo, uThixo uthembise ukuba uza kulitshabalalisa eli hlabathi likaSathana. Kodwa ngaba siphazanyiswa ziindlela ezininzi zokuzonwabisa zeli hlabathi? Ukuba kunjalo, sisenokuzibona sithandabuza ukuba isiphelo sisondele. (Habhakuki 2:3) Khawucinge nangalo mzekelo. UYehova usinike intlawulelo kwaye usithembise ukuba uza kuzixolela iimpazamo zethu. Kodwa ukuba sihlala sicinga ngeempazamo esasikhe sazenza, sisenokuqalisa ukuthandabuza ukuba uYehova usixolele nyhani. (IZenzo 3:19) Ngenxa yoko, sinokude siphelelwe luvuyo ekukhonzeni uThixo size siyeke nokushumayela.
9. Yintoni enokwenzeka ukuba sihlala sicinga ngeziqu zethu?
9 Ngaba ndisamnika konke endinako uYehova? Xa siziphosela nofele ekusebenzeleni uYehova, loo nto isinceda sihlale sicinga ngamathemba azayo. Kodwa ke kuthekani ukuba sihlala sicinga ngeziqu zethu? Ngokomzekelo, sisenokwamkela umsebenzi onomvuzo oncumisayo, kodwa ube ungasiniki thuba laneleyo lokukhonza uYehova. Loo nto inokulwenza buthathaka ukholo lwethu, size siqalise ‘ukudangala,’ simcuntsulele uYehova kwindlela esimkhonza ngayo.—Hebhere 6:10-12.
Abafundi bakaYesu bayiqonda into yokuba kufuneka ube nokholo ukuze ukwazi ukuxolela abanye
10. Sibonisa njani ukuba sinokholo kuYehova xa sixolela abanye?
10 Ngaba kunzima kum ukuxolela abanye? Xa abanye besikhubekisa okanye besikhathaza, ngaba siye sicaphuke okanye singabathethisi? Ukuba kunjalo, kusenokwenzeka ukuba sizihoye kakhulu iimvakalelo zethu. Sibonisa ukuba sinokholo kuYehova xa sibaxolela abanye. Njani? Ukuba kukho umntu osonileyo, loo mntu uyasityala. Xa thina sisona uYehova, sityala yena. (Luka 11:4) Ngoko xa sibaxolela abanye, sibonisa ukuba siyamthemba uYehova. Siyamthemba ukuba uza kuyisikelela indlela esicinga ngayo, yaye intsikelelo yakhe ixabiseke ngaphezulu lee kunokubhatalisa loo mntu ngento asenze yona. Abafundi bakaYesu bayiqonda into yokuba kufuneka ube nokholo ukuze ukwazi ukuxolela abanye. Xa uYesu wabaxelela ukuba baxolele kwanabo babone izihlandlo ezininzi, abafundi bakhe bamcenga besithi: “Sinike ukholo olungakumbi.”—Luka 17:1-5.
11. Yintoni enokusenza singafundi nto kwisiluleko?
11 Ngaba ndiyakhubeka xa ndilulekwa? Khangela izinto onokuzifunda kweso siluleko kunokuba ujonge iimpazamo kuso okanye ubuthathaka baloo mntu ukululekayo. (IMizekeliso 19:20) Sukuphoswa lithuba lokucinga njengoYehova!
12. Xa umntu esoloko ekhalazela abo bakhokelayo, isenokubonisa ntoni loo nto?
12 Ngaba ndiyabakhalazela abakhokelayo ebandleni? Xa amaSirayeli ahlala ecinga ngengxelo embi yeentlola ezilishumi, akhalazela uMoses noAron. Emva koko uYehova wambuza oku uMoses: ‘Kuya kude kube nini na bengakholwa kum?’ (Numeri 14:2-4, 11) UYehova wayesazi ukuba amaSirayeli ayengamthembanga, kuba ayekhalaza ngoMoses noAron, amadoda awayemiselwe nguye. Ngendlela efanayo ke, ukuba sisoloko sikhalazela abantu abasetyenziswa nguYehova namhlanje, loo nto isenokubonisa ukuba ukholo lwethu kuThixo lubuthathaka.
13. Kutheni simele singatyhafi xa sibona ukuba ukholo lwethu lwehlile?
13 Emva kokuhlolisisa le mibuzo, ungatyhafi xa ubona ukuba ukholo lwakho lwehlile. Khumbula ukuba kwanompostile uPetros wafikelwa kukoyika waza wanamathandabuzo. Ngamanye amaxesha, uYesu wayebaluleka bonke abapostile ngenxa yokuba ‘nokholo oluncinane.’ (Mateyu 16:8) Sekunjalo, kukho isifundo esibalulekileyo esinokusifunda kwinto eyenzeka kuPetros. Phawula ukuba wenza ntoni emva kokuba ethandabuzile waza watshona elwandle.
HLALA UJONGE KUYESU UKUZE WOMELEZE UKHOLO LWAKHO
14, 15. (a) Wenza ntoni uPetros xa wayeqalisa ukutshona? (b) ‘Sinokukhangela njani ngenyameko’ kuYesu?
14 Wenza ntoni uPetros xa wayeqalisa ukutshona? Ekubeni wayekwazi ukuqubha, wayenokukwazi ukudada abuyele esikhepheni. (Yohane 21:7) Kodwa kwakutheni ukuze angayenzi loo nto? Kungenxa yokuba zange athembele kwisiqu sakhe. Wajonga kuYesu kwakhona, waza wamvumela ukuba amncede. Ukuba siyabona ukuba ukholo lwethu lwehlile, simele sixelise uPetros. Singakwenza njani oko?
15 Kanye njengokuba uPetros wajonga kuYesu xa wayefuna uncedo, nathi simele “sikhangele ngenyameko” kuYesu. (Funda amaHebhere 12:2, 3.) Kodwa asinakumbona ngeliso lenyama njengokuba kwakunjalo ngoPetros. Ngoko ‘sinokukhangela njani ngenyameko’ kuYesu? Sinokufunda izinto awayezifundisa size simxelise ngokusondeleyo. Ukuba senza loo nto, siza kuncedakala ukuze someleze ukholo lwethu. Makhe sibone ezinye iindlela esinokumxelisa ngazo uYesu.
16. IBhayibhile ingasinceda njani sibe nokholo olomeleleyo?
16 Thembela eBhayibhileni. UYesu wayeyisekile ukuba iBhayibhile liLizwi likaThixo yaye inawona macebiso alungileyo. (Yohane 17:17) Ukuze sixelise uYesu, kufuneka sifunde iBhayibhile yonke imihla, siyiphande size sicamngce ngezinto esizifundileyo. Simele sikhangele neempendulo zemibuzo esinayo. Ngokomzekelo, ngaba uyakholelwa ukuba siphila kwimihla yokugqibela? Qinisa ukholo lwakho lokuba isiphelo sisondele ngokufunda iziprofeto zeBhayibhile ezibonisa ukuba siphila kwimihla yokugqibela. Ngaba ufuna ukuba nokholo olungakumbi kwizithembiso zikaThixo zekamva? Funda iziprofeto zeBhayibhile esele zizalisekile. Ngaba uyakholelwa ukuba iBhayibhile iyasebenza namhlanje? Unokufunda ngabazalwana noodade abatshintsha ubomi babo bencedwa yiBhayibhile. * (Funda umbhalo osemazantsi.)—1 Tesalonika 2:13.
17. Yintoni eyanceda uYesu wakwazi ukunyamezela ubunzima obuqatha, yaye sinokufana njani naye?
17 Hlala ucinga ngeentsikelelo ezithenjiswe nguYehova. UYesu wahlala ejonge kwiintsikelelo ezizayo, yaye oko kwamenza wanyamezela nobona bunzima buqatha. (Hebhere 12:2) Akazange aphazanyiswe zizinto awayenokuzifumana ehlabathini. (Mateyu 4:8-10) Singafana njani noYesu? Camngca ngezithembiso ezimangalisayo uYehova azenzileyo. Khawuzibone ukwihlabathi elitsha. Bhala phantsi okanye uzobe izinto oza kuzenza eParadesi. Unokwenza noludwe lwabo baza kube bevusiwe ongathanda ukuthetha nabo nezinto ofuna ukuzithetha kubo. NjengoYesu, jonga ezi zithembiso njengezivela kuThixo, zisiya kungekuphela kubantu nje kodwa kuwe.
18. Umthandazo unokukunceda njani womeleze ukholo lwakho?
18 Thandazela ukholo olungakumbi. UYesu wafundisa abafundi bakhe ukuba bacele umoya oyingcwele kuYehova. (Luka 11:9, 13) Njengoko ucela umoya oyingcwele, thandazela ukholo olungakumbi. Luyinxalenye yesiqhamo somoya oyingcwele. Ungangqala kwimithandazo yakho. Ngokomzekelo, xa ukufumanisa kunzima ukuxolela, cela uYehova akuncede ube nokholo olomeleleyo uze uxolele abanye.
19. Singabakhetha njani abahlobo abafanelekayo?
19 Khetha abahlobo abanokholo olomeleleyo. UYesu wayebakhetha kakuhle abahlobo abasondeleyo. Abona bahlobo bakhe babesondele kuye, abapostile bakhe, babethembekile, benyanisekile kwaye bemthobela. (Funda uYohane 15:14, 15.) Xelisa uYesu uze ukhethe abahlobo ngobulumko. Mayibe ngabantu abanokholo olomeleleyo nabamthobelayo uYesu. Abahlobo bokwenene bayakwazi ukuxelelana inyani enoba loo nto iza kuthetha ukuba kufuneka umluleke okanye ululekwe ngumhlobo wakho.—IMizekeliso 27:9.
20. Yintoni enokwenzeka xa sinceda abanye bomeleze ukholo lwabo?
20 Nceda abanye bomeleze ukholo lwabo. UYesu wanceda abafundi bakhe bomeleza ukholo ngentetho nangezenzo. (Marko 11:20-24) Simele sixelise umzekelo kaYesu. Xa sisenjenjalo, ukholo lwethu nolwabanye luya komelela ngakumbi. (IMizekeliso 11:25) Ungabanceda njani abanye kwindawo oshumayela kuyo? Xa ufundisa abanye iBhayibhile, gxininisa kubungqina bokuba uThixo ukho, usikhathalele yaye iBhayibhile liLizwi lakhe. Ungabanceda njani abazalwana noodade bagcine ukholo lwabo lomelele? Ukuba uphawula ukuba kukho umntu okhalazela abazalwana abakhokelayo, sukukhawuleza ukuyeka ukuba ngumhlobo wakhe. Mncede ngobuchule agcine ukholo lwakhe. (Yude 22, 23) Ukuba usafunda kwaye utitshala wakho ufundisa ukuba izinto ezikhoyo zazivelela, yiba nesibindi uze ukuthethelele ukukholelwa kwakho kwindalo. Ingakumangalisa indlela asabela ngayo utitshala kunye nabantwana ofunda nabo.
21. Yintoni uYehova ayithembise ngamnye wethu?
21 UYehova noYesu banceda uPetros wayeka ukuthandabuza nokoyika. Kamva, uPetros waba ngumzekelo wokuba nokholo olomeleleyo. Ngendlela efanayo, uYehova unceda ngamnye wethu ukuba ahlale eqinile elukholweni. (Funda eyoku-1 kaPetros 5:9, 10.) Kufuna umgudu ukwakha ukholo olomeleleyo, kodwa uYehova uya kusivuza xa siwenza.
^ isiqe. 16 Ngokomzekelo, jonga amanqaku anomxholo othi “IBhayibhile Iyabutshintsha Ubomi Babantu” kwiMboniselo kawonke-wonke.


text:
INDLELA YOKUPHILA YAMAKRISTU
Ukuphucula Ubuchule Bethu Bokushumayela
—Khuthaza Abanomdla Ukuba Baye Kwiintlanganiso
ISIZATHU SOKUBA KUBALULEKILE: Iintlanganiso zibangela ukuba ‘siculele’ uYehova size ‘simdumise’ rhoqo. (Nd 149:1) Kuzo, sifundiswa ukwenza ukuthanda kukaThixo. (Nd 143:10) Abantu abanomdla nesibafundelayo badla ngokwenza inkqubela emva kokuba beye kwiintlanganiso.
INDLELA YOKUKWENZA:
Mmeme ngokukhawuleza umntu onomdla. Sukulinda de niqalise ukufunda.—ISi 22:17
Mxelele indlela eziqhutywa ngayo iintlanganiso nokuba kuza kuthethwa ngantoni. Nazi izinto ezinokukunceda: isimemo seentlanganiso, ividiyo ethi Yintoni Eyenzekayo EHolweni YoBukumkani?, nesifundo 5 no-7 sencwadana ethi Ukuthanda KukaYehova
Mncede. Ngaba lo mntu akanandlela yokuza kwiintlanganiso okanye ufuna umncede ngendlela amakanxibe ngayo? Hlala naye ezintlanganisweni uze umbonise indawo ekufundwa kuyo. Mazise kwabanye


text:
Iziganeko Ezikhethekileyo
Indibano YesiTagalog ERoma
—“Ibikukumanyaniswa Kwentsapho Enkulu!”
Kumawaka amaNgqina kaYehova athetha isiTagalog aseYurophu, le ibiyindibano yokuqala yeentsuku ezintathu ngolwimi lwawo.
Isipho Samatikiti Enqwelo-moya Ayi-19 000
IQumrhu Elilawulayo lamaNgqina kaYehova lanceda abathunywa bevangeli nabanye abakwinkonzo ekhethekileyo yexesha elizeleyo ukuba baye kunandipha iindibano emakhayeni abo baze bachithe ixesha neentsapho zabo.
Iindibano Zezizwe Ngezizwe Zika-2014—AmaNgqina KaYehova Afuna Kuqala UBukumkani BukaThixo
Bukela njengoko abazalwana abasehlabathini lonke besiza kufunda ngoBukumkani bukaThixo.
Abaphumelele Kwiklasi Ye-138 YeSikolo SeBhayibhile SeWatchtower SaseGiliyadi
Itheko labafundi abaphumeleleyo belingoMatshi 14, 2015. Bonke ababekho bakhuthazwa ukuba baqhubeke befunda ngoYehova uThixo baze balinganise umzekelo omhle kaYesu Kristu.
Amabal’ Engwe Etheko Leklasi Ye-138 YaseGiliyadi
Ucwangciso lwetheko lwaluquka iingoma zoBukumkani ezine ezintsha ibe lwabethelela oko kufanele kwenziwe ngabo baphumeleleyo ngamalungelo noqeqesho abalufumene eGiliyadi.
Bamanyaniswe Luthando—Indibano YaseFrankfurt, EJamani
Abantu abaninzi abasuka kwiindawo neemvelaphi ezahlukahlukeneyo baseluxolweni bonke.
AmaNgqina KaYehova Amkelwa Ngobubele EAtlanta
Iziphathi-mandla zancoma zaza zamkela iindwendwe ezisuka kumazwe ayi-28 ezazize kwindibano ngoJulayi nangoAgasti 2014.
Ingxelo Yentlanganiso Yonyaka
—Oktobha 2014
Le ntlanganiso yonyaka iyimbali yeyokukhumbula iminyaka eyi-100 yokumiselwa koBukumkani bukaMesiya.
Itheko Labaphumelele Kwiklasi Ye-137 YeSikolo SeBhayibhile SeWatchtower SaseGiliyadi
Bonke abebezile bakhuthazwa ukuba bahlale bethobekile baze baqhubeke befaka iingcinga zikaYehova ezintliziyweni zabo.
Iimbalasane Zentlanganiso Yonyaka—Oktobha 2014
Iindwendwe ezininzi zihlanganisene kwintlanganiso yonyaka ye-130 yeWatch Tower Bible and Tract Society of Pennsylvania. Bukela iimbalasane zalo mbhiyozo weminyaka eyi-100 yokulawula koBukumkani.
Amagqabantshintshi Esikolo Se-137 Sabaphumelele EGiliyadi
Ukususela ngo-1943 iSikolo saseGiliyadi besiqeqesha abo bakulungeleyo ukufikelela kulwazi oluchanileyo ngoThixo. Bukela amagqabantshintshi etheko labaphumeleleyo.
IQumrhu Elilawulayo Likhuthaza AmaNgqina AseRashiya NaseUkraine
Amalungu eQumrhu Elilawulayo lamaNgqina kaYehova atyelela eRashiya naseUkraine ukuze omeleze amaNgqina achatshazelwe zizidubedube zezopolitiko.
Iimbalasane Zentlanganiso Yonyaka—Oktobha 2013
Bukela iimbalasane zolu cwangciso lumnandi noluyimbali, obelusasazwe kwiindawo eziyi-1 830 ezisehlabathini lonke.
Itheko Leklasi Ye-136 Labaphumelele KwiSikolo SeBhayibhile SeWatchtower SaseGiliyadi
Abahlohli nezinye izithethi ziye zakhuthaza abafundi ukuba babe nesimo sengqondo awayenaso uYesu. Abo babezile baye bonwabela udliwano-ndlebe nemiboniso yamava entsimi.
Iimbalasane Zeklasi Ye-136 Zabaphumelele EGiliyadi
Ucwangciso lweli theko luquka iintetho ezakhayo, udliwano-ndlebe nabafundi abaphumeleleyo nemiboniso yamava asentsimini.
Intlanganiso Eyabukelwa Nge-Intanethi Ehlabathini Lonke
Yintoni eyenza abantu abangaphezu kwe-1.4 miliyoni bamazwe ayi-31 beze kwesi siganeko sikhetheke kangaka?
Ingxelo Yentlanganiso Yonyaka
—Oktobha 2013
Abantu abangaphezu kwe-1.4 miliyoni kumazwe ayi-31 baye bonwabela esi sihlandlo simnandi, bekukhululwa kuso iNguqulelo Yehlabathi Elitsha YeZibhalo Ezingcwele ehlaziyiweyo yesiNgesi.
Itheko Leklasi Ye-135 YeSikolo SeBhayibhile SeWatchtower SaseGiliyadi
Kweli theko bekukho abantu abangaphezu kwe-10 000 abaye basivuyela esi sihlandlo besingoSeptemba 14, 2013. Wonwabele amagqabantshintshi eli theko.
INdibano Ekhethekileyo EIreland
AmaNgqina kaYehova eDublin, eIreland, amkela iindwendwe ezazize kwiNdibano Ekhethekileyo Ka-2012 enomxholo othi, ‘Londoloza Intliziyo Yakho!’ Funda ngoko abanye abantu abakutshoyo ngesi siganeko.
INdibano Ekhethekileyo EIsrael
Kwilizwe apho abantu baye baba ziintlaba zahlukane ngenxa yeengxwangxwaba zentlalo nezonqulo, kuye kwabonakala umanyano phakathi kweentlanga zalo ezahlukahlukeneyo ebudeni behlobo lango-2012 eTel Aviv.
Iimbalasane Zeklasi Ye-135 Zabaphumelele EGiliyadi
Esi sikolo seBhayibhile siqeqesha amaNgqina kaYehova ukuba abe luncedo ngakumbi kwizabelo zabo.
Iindibano Ezikhethekileyo ZamaNgqina KaYehova Ezabanjelwa Kumazwe Asixhenxe
Kutshanje amaNgqina kaYehova ebeneendibano ezikhethekileyo eBrazil, eCosta Rica, eHong Kong, eIreland, eIsrael, eNew Zealand naseSweden.
Iklasi Ye-134 Yabaphumelele EGiliyadi
Esi sikolo sikhethekileyo siye saqeqesha abashumayeli kule minyaka iyi-70 idlulileyo. Bukela amagqabantshintshi eli theko.
Ividiyo: Amagqabantshintshi Endibano Zezizwe Ngezizwe Zika-1963
Bukela ifilimu yeeyure ezimbini ethetha ngeeNdibano zezizwe ngezizwe zango-1963 ezazinomxholo othi ‘Iindaba Ezilungileyo Ezingunaphakade’.
ISikolo SeBhayibhile SeWatchtower SaseGiliyadi—Abaphumelele Kwiklasi Ye-134
Abafundi abaphumelele kwiSikolo seBhayibhile SeWatchtower SaseGiliyadi ngoMatshi 9, 2013. Kweli theko bekubaliswa ngezinto eziye zaphunyezwa sesi sikolo ukususela oko saqalayo kwiminyaka eyi-70 eyadlulayo.
Ukukhumbula INdibano Eyayiqhutywa “Ehlabathini Lonke”
Kwiminyaka eyi-50 eyadlulayo, amaNgqina kaYehova ayi-583 athabatha uhambo lweeveki ezilishumi olwaluza kubajikelezisa kwihlabathi lonke.


text:
Ngaba UThixo Wayekhohlakele Xa Wayegweba Abantu Mandulo?
UKUZE siphendule lo mbuzo, makhe sithethe ngemigwebo emibini echazwe eBhayibhileni—uMkhukula womhla kaNowa nokutshatyalaliswa kwamaKanan.
UMKHUKULA WOMHLA KANOWA
OKO KUDLA NGOKUTHETHWA NGABANTU: “Yayiyinkohlakalo le yenziwa nguThixo xa watshabalalisa bonke abantu, waza washiya uNowa nentsapho yakhe kuphela.”
OKO KUFUNDISWA YIBHAYIBHILE: UThixo wathi: “Andiyoliswa kukufa kongendawo, kodwa kukuba ongendawo abuye endleleni yakhe aze okunene ahlale ephila.” (Hezekile 33:11) Ngoko uThixo akazange avuye xa ebona abantu betshabalala ngomhla kaNowa. Xa kunjalo, kwakutheni ukuze abatshabalalise?
IBhayibhile ithi xa uThixo wayegweba abantu abangendawo, ‘wayemisela abantu abangenabuthixo umzekelo wezinto eziza kuza.’ (2 Petros 2:5, 6) Nguwuphi lo mzekelo wayewumisela uThixo?
Okokuqala, uThixo wabonisa ukuba nangona kuba buhlungu xa etshabalalisa, uyababona abantu abakhohlakeleyo abakhathaza abanye yaye uza kubagweba. Ngexesha lakhe, uza kuziphelisa zonke izinto ezibuhlungu.
Okwesibini, indlela uThixo awazenza ngayo izinto ibonisa ukuba uqala abalumkise abantu ngaphambi kokuba agwebe. UNowa wayengumshumayeli wobulungisa, kodwa ke abantu abaninzi abazange bamphulaphule. IBhayibhile ithi: “Abazange banikele ngqalelo de wafika umkhukula waza wabatshayela bonke.”—Mateyu 24:39.
Ngaba uThixo usenza njalo nangoku? Ewe. Ngokomzekelo, walumkisa amaSirayeli ukuba xa esenza izinto ezenyanyekayo ezazisenziwa ziintlanga ezazikufutshane nawo, uYehova wayeza kuvumela iintshaba zawo ukuba ziwahlasele; zitshabalalise iYerusalem zize ziwase ekuthinjweni. AmaSirayeli enza izinto ezenyanyekayo—de abingelela nangabantwana. Ngaba uYehova wasonga izandla? Hayi, kodwa ke waqala wathumela abaprofeti ukuba balumkise abantu bakhe ukuze batshintshe iindlela zabo. Wade wathi: “INkosi enguMongami uYehova ayiyi kwenza nto ngaphandle kokuba iwutyhilile umcimbi wayo oyimfihlo kubakhonzi bayo abaprofeti.”—Amosi 3:7.
UNGENA PHI WENA: Indlela uYehova awagweba ngayo ngaphambili isenza sibe nethemba. Sinokuqiniseka ukuba uThixo uza kubagweba abo baphatha abanye ngenkohlakalo. IBhayibhile ithi: “Kuba abenzi bobubi baya kunqunyulwa . . . Kodwa abalulamileyo baya kuwudla ilifa umhlaba, baziyolise ngokugqibeleleyo ngobuninzi boxolo.” (INdumiso 37:9-11) Ngaba ubunokuthi yinkohlakalo umgwebo owenzelwe ukususa intlungu emhlabeni? Okanye ngaba akuvumi ukuba uqhutywa yinceba?
UKUTSHATYALALISWA KWAMAKANAN
OKO KUTHETHWA NGABANTU: “Ukutshatyalaliswa kwamaKanan kwakuyinkohlakalo eyogqitha nditsho nokutshatyalaliswa kweentlanga esiye sakubona namhlanje.”
OKO KUFUNDISWA YIBHAYIBHILE: “Zonke iindlela zakhe [uThixo] zisesikweni. NguThixo wentembeko, tu ubugqwetha.” (Duteronomi 32:4) Umgwebo kaThixo awunakufaniswa nemfazwe eliwa ngabantu. Ngoba? Ngokungafaniyo nabantu, uThixo uyakwazi ukufunda iintliziyo okanye loo nto bayiyo abantu ngaphakathi.
Ngokomzekelo, xa uThixo wagqiba kwelokuba atshabalalise isixeko saseSodom naseGomora, uAbraham wafuna ukuqiniseka ukuba uThixo uza kwenza ubulungisa. Wayengayicingi nokuyicinga eyokuba uThixo ‘unokutshayela ilungisa kunye nongendawo.’ Noko ke, uThixo wamqinisekisa ukuba wayengayi kuzitshabalalisa ezo zixeko ukuba wayenokufumana amalungisa alishumi kuzo. (Genesis 18:20-33) Kuyacaca ukuba uThixo wahlola iintliziyo zabo bantu waza wayibona indlela ababebabi ngayo.—1 Kronike 28:9.
Ngokufanayo, uThixo wayibona indlela awayengcole ngayo amaKanan waza wathi mawatshatyalaliswe. AmaKanan ayedume ngenkohlakalo eyayiquka ukutshisa abantwana bephila. * (2 Kumkani 16:3) AmaKanan ayesazi kakuhle ukuba uYehova wayalela amaSirayeli ukuba awuthathe umhlaba wawo. Wona akazange avume ukuwushiya loo mhlaba, ayendelela kungekuphela nje amaSirayeli kodwa uYehova uqobo lwakhe, owayebonise ubungqina obuninzi bokuba uyawaxhasa amaSirayeli.
Ngaphezu koko, uYehova wawenzela inceba amaKanan awaguqukayo aza amthobela. Ngokomzekelo, uRahabhi owayengunongogo womKanan wasinda kunye nentsapho yakhe. Kwakhona, xa abemi besixeko iGibheyon esasikwaKanan bacela ukwenzelwa inceba, bona kunye nabantwana babo abazange babulawe.—Yoshuwa 6:25; 9:3, 24-26.
KUTHENI UMELE UBE NOMDLA: Kukho isifundo esibalulekileyo esinokusifunda kwindlela awagwetywa ngayo amaKanan. Ayifikanga igalelekile “imini yomgwebo neyentshabalalo yabantu abangenabuthixo.” (2 Petros 3:7) Ukuba siyamthanda uYehova, siya konwaba xa ephelisa iingxaki zoluntu ngokutshabalalisa abo bangafuniyo ukulawulwa nguye.
AmaKanan ayesaziwa ngenkohlakalo, ibe adelela uThixo nabantu bakhe
UYehova usifundisa ukuba izinto ezenziwa ngabazali ziyalichaphazela ikamva labantwana babo. ILizwi likaThixo lithi: “Nyula ke ubomi ukuze uphile, wena nenzala yakho, ngokuthi umthande uYehova uThixo wakho, uliphulaphule ilizwi lakhe, unamathele kuye.” (Duteronomi 30:19, 20) Ngaba lawo ngamazwi oThixo okhohlakeleyo okanye ngawoThixo obathandayo abantu nofuna benze izinto ezilungileyo?
^ isiqe. 15 Abembi bezinto zakudala baye bafumana ubungqina bokuba amaKanan ayetshisa iintsana xa enqula oothixo bawo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
4 Ndithi ke lo gama indlalifa iselusana ayahlukanga konke konke kwikhoboka,+ nakuba iyinkosi yezinto zonke,
2 kodwa iphantsi kwamadoda aphetheyo+ naphantsi kwamagosa de kube ngumhla omiselwe kwangaphambili nguyise.
3 Ngokunjalo nathi, xa sasiziintsana, sasiqhubeka sikhotyokiswa zizinto eziziziqalelo+ zehlabathi.
4 Kodwa ke lithe lakuzaliseka ixesha,+ uThixo wathumela uNyana wakhe,+ owaphuma emfazini+ waza waba phantsi komthetho,+
5 ukuze abakhulule ngokubathenga+ abo baphantsi komthetho,+ size thina senziwe oonyana.+
6 Ngenxa yokuba ke ningoonyana, uThixo uye wathumela umoya+ woNyana wakhe ezintliziyweni zethu yaye udanduluka usithi: “Abha, Bawo!”+
7 Ngoko, ke, akuselilo ikhoboka kodwa ungunyana; yaye ukuba ungunyana, ukwayindlalifa ngaye uThixo.+
8 Noko ke, ngokuya naningamazi uThixo,+ naningamakhoboka abo ngokwemvelo bangengabo oothixo.+
9 Kodwa ngoku nakuba nifikelele ekumazini uThixo, okanye kunoko ekubeni ngoku nifikelele ekwaziweni nguThixo,+ kwenzeka njani ukuba nibuyele kwakhona kwizinto eziziziqalelo ezibuthathaka+ nezingento+ nize nifune ukuba ngamakhoboka azo kwakhona?+
10 Nigcina ngenyameko imihla+ neenyanga+ namaxesha neminyaka.
11 Ndiyanoyikela, hleze kuthi kanti ndifane ndabulaleka ngokungenanjongo+ ngenxa yenu.
12 Ndiyanibongoza, bazalwana, Yibani njengam,+ ngenxa yokuba ndandifudula ndinjengani.+ Anindenzanga bubi.+
13 Kodwa niyazi ukuba kwakungenxa yokugula kwam endathi ndavakalisa iindaba ezilungileyo kuni okwesihlandlo sokuqala.+
14 Yaye oko kusenyameni yam okwakusisilingo kuni, anizange nikudelele okanye nikucekise; kodwa nandamkela njengengelosi+ kaThixo, njengoKristu Yesu.+
15 Luphi, ke ngoko, olwa yolo naninalo?+ Kuba ndinikela ubungqina bokuba, ukuba kwakunokwenzeka, ngenaniwakrukrile namehlo enu nawanika mna.+
16 Ngoko, ke, ngaba ndiye ndaba lutshaba lwenu+ ngenxa yokuba ndinixelela inyaniso?+
17 Banifuna ngenzondelelo,+ kungekhona ngenjongo entle, kodwa bafuna ukunahlukanisa nam, ukuze nifune bona ngenzondelelo.+
18 Noko ke, kuhle ukuba nifunwe ngenzondelelo ngenxa yoko kuhle+ ngamaxesha onke, yaye kungekuphela nje xa ndikho+ phakathi kwenu,
19 bantwana bam abancinane,+ endiye kwakhona ndaba nenimba ngabo ade uKristu ayileke kuni.+
20 Kodwa bendinqwenela ukuba kunye nani khona ngoku+ ndize ndithethe ngendlela eyahlukileyo, ngenxa yokuba ndididekile+ ngani.
21 Khanindixelele, nina enifuna ukuba phantsi komthetho,+ Aniwuva na uMthetho?+
22 Ngokomzekelo, kubhaliwe ukuba uAbraham wazuza oonyana ababini, omnye ngesicakazana+ yaye omnye ngomfazi okhululekileyo;+
23 kodwa lowo wesicakazana okunene wazalwa ngokwenyama,+ kodwa lowo womfazi okhululekileyo wayengowesithembiso.+
24 Ezi zinto zisisiganeko esingumfuziselo;+ kuba aba bafazi bathetha iminqophiso emibini,+ omnye ngoweNtaba yeSinayi,+ uzalela abantwana ebukhobokeni, yaye yena nguHagare.
25 Ke kaloku uHagare lo uthetha iSinayi,+ intaba ekwelaseArabhiya, yaye ufanekisela iYerusalem yanamhlanje, kuba isebukhobokeni+ kunye nabantwana bayo.
26 Kodwa yona iYerusalem+ ephezulu ikhululekile, yaye inguma wethu.+
27 Kuba kubhaliwe kwathiwa: “Chulumanca, mfazindini oludlolo ongazaliyo; gqabhuka uze udanduluke kakhulu, wena mfazi ungenanimba; kuba baninzi ngakumbi abantwana bomfazi ongenabani kunabo balowo unendoda.”+
28 Ke kaloku thina, bazalwana, singabantwana besithembiso ngokufanayo noIsake.+
29 Kodwa kanye njengokuba ngoko lowo wayezelwe ngokwenyama wamtshutshisayo+ lowo wayezelwe ngokomoya, kukwanjalo nangoku.+
30 Noko ke, sithini iSibhalo? Sithi, “Sigxothe isicakazana nonyana waso, kuba unyana wesicakazana akasayi kuba yindlalifa kunye nonyana womfazi okhululekileyo.”+
31 Ngoko ke, bazalwana, thina asingobantwana besicakazana,+ kodwa singabomfazi okhululekileyo.+
Yithumele
Yithumele
Galati 4
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=48&Chapter=4&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D48%26Chapter%3D4%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Zonke iimodyuli zezifundo zifundiswa ngazo zombini isiAfrikaans nesiNgesi, ukuya esiphelweni sonyaka wesithathu wesifundo. Ngokukodwa:
Iimodyuli ezikhethekileyo zezakhono zolwimi ziyanikezwa kwabo bafundi bangenzi kakuhle kwiimvavanyo zobuchule bokufunda nokubhala bemfundo ephakamileyo. Nangona kunjalo, zonke iimvavanyo namaphepha eemviwo kunye nazo zonke iiasayinimenti zisetwa ngazo zombini isiAfrikaans nesiNgesi kwaye abafundi bakhululekile ukubhala naliphi na iphepha okanye iasayinimenti ngesiAfrikaans okanye ngesiNgesi kwaye banokuqhagamshelana nabahlohli nangaluphi na ulwimi.
Ucinga ngokufunda?
Ndifuna ukwenza isicelo
Ndingumfundi kungokunje
Ingaba ucinga ngokufunda?
Ndifuna ukwenza isicelo
Ndingumfundi kungokunje
November 30, 2016 – December 2, 2016
November 21, 2016 – November 25, 2016


text:
Ibali 46: Iindonga ZeYeriko
YINTONI le iwisa ezi ndonga zeYeriko? Ingathi zibethwe yibhombu enkulu. Kodwa ngelo xesha babengenazo iibhombu; babengenayo nemipu le. Ngomnye ummangaliso kaYehova! Masifunde indlela owenzeka ngayo.
Phulaphula okuthethwa nguYehova kuYoshuwa: ‘Wena namadoda akho okulwa jikelezani isixeko. Sijikelezeni isihlandlo esinye suku ngalunye iintsuku ezintandathu. Hambani netyeya yomnqophiso. Ababingeleli abasixhenxe mabahambe phambi kwayo bevuthela amaxilongo abo.
‘Ngosuku lwesixhenxe sijikelezeni izihlandlo ezisixhenxe isixeko. Yolulani ekuvutheleni izigodlo, aze wonk’ ubani adume ngokuduma okukhulu kokuhlaba umkhosi. Ziya kuwa bhuma iindonga!’
UYoshuwa nabantu benza okuthethwa nguYehova. Ngoxa bejikeleza, wonk’ ubani uthe cwaka. Akukho mntu uthetha nelizwi eli. Konke okuviwayo sisandi sezigodlo nezingqi zeenyawo. Iintshaba zabantu bakaThixo eYeriko zimele ukuba zazisoyika. Uyayibona na la ntsontelo ibomvu ijinga efestileni? Yekabani la festile? Ewe, uRahabhi wenze oko wakuxelelwa ziintlola ezimbini. Bonke abentsapho yakowabo bangaphakathi bebukele naye.
Ekugqibeleni, ngosuku lwesixhenxe, emva kokujikeleza isixeko izihlandlo ezisixhenxe, kuhlokoma izigodlo, amadoda okulwa ayakhwaza, zize ziwe iindonga. Uthi uYoshuwa: ‘Bulalani wonk’ ubani esixekweni nize nisitshise. Tshisani yonke into. Sindisani kuphela isilivere, igolide, ubhedu nesinyithi nize nizinikele ebuncwaneni bentente kaYehova.’
Kwiintlola ezimbini, uYoshuwa uthi: ‘Yiyani endlwini kaRahabhi, nize nimkhuphe yena nayo yonke intsapho yakhe.’ URahabhi nentsapho yakhe basindisiwe, njengokuba iintlola zamthembisayo.
Imibuzo
- Yintoni uYehova awathi mayenziwe ngamadoda okulwa nababingeleli kangangeentsuku ezintandathu?
- Aza kwenza ntoni la madoda kusuku lwesixhenxe?
- Njengoko ubona kulo mfanekiso, kwenzeka ntoni kwiindonga zeYeriko?
- Kutheni kujinga intsontelo ebomvu efestileni?
- UYoshuwa uthi amadoda okulwa makabenze ntoni abantu nesixeko, kodwa kuthekani ngesilivere, igolide, ubhedu nesinyithi?
- Kwathiwa mazenze ntoni iintlola ezimbini?
Imibuzo eyongezelelekileyo
- Funda uYoshuwa 6:1-25.
Ukujikeleza kwamaSirayeli iYeriko ngosuku lwesixhenxe kufana njani nokushumayela kwamaNgqina kaYehova kule mihla yokugqibela? (Yosh. 6:15, 16; Isa. 60:22; Mat. 24:14; 1 Kor. 9:16)
Isiprofeto esikuYoshuwa 6:26 sazaliseka njani kwiminyaka engama-500 kamva, yaye oku kusifundisa ntoni ngelizwi likaYehova? (1 Kum. 16:34; Isa. 55:11)
Funda Okungakumbi
URahabhi Uthobela Imiyalelo
Kukho intsapho eyasindayo xa kwakudilika iindonga zaseYeriko.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
6 Wahlabela mgama uYehova ethetha kuMoses, esithi:
2 “Ukuba umphefumlo uthe wona ngokuthi ungathembeki kuYehova+ waza wasikhohlisa+ isinxulumani sawo ngento eselugcinweni lwawo okanye esisibambiso+ okanye ephangiweyo okanye waqhatha isinxulumani sawo,+
3 okanye wafumana into ebilahlekile,+ wakhohlisa ngayo waza wafunga ubuxoki+ ngayo nayiphi na yezinto zonke asenokuthi one ngokuzenza umntu;
4 ukuba ke wonile waza waba netyala,+ umele uyibuyise loo nto iphangiweyo obuyiphangile okanye into erhwaphiliziweyo obuyithabathe ngokuqhatha okanye into eselugcinweni lwawo obuyigcinisiwe okanye into ebilahlekile waza wayifumana,
5 okanye nantoni na obuyifungele ngobuxoki, woyibuyekeza+ ngomlinganiselo wayo opheleleyo, uze wongeze kuyo isahlulo sesihlanu sayo. Woyinika umniniyo ngomhla ongqineke unetyala ngawo.
6 Yaye njengomnikelo wawo wetyala wozisa kuYehova inkunzi yegusha ephilileyo+ yasemhlambini ngokwexabiso layo elithelekelelwayo, ibe ngumnikelo wetyala lowo,+ kumbingeleli.
7 Umbingeleli wowucamagushela+ phambi koYehova, uze uxolelwe kuyo nayiphi na yezinto zonke ozenzileyo waza waba netyala ngazo.”
8 Waqhubeka ethetha uYehova kuMoses, esithi:
9 “Yalela uAron noonyana bakhe, uthi, ‘Nguwo lo umthetho womnikelo otshiswayo:+ Umnikelo otshiswayo uya kuba seziko phezu kwesibingelelo ubusuku bonke kude kuse, nomlilo wesibingelelo wophenjwa kulo.
10 Umbingeleli umele ambathe umnweba wakhe welinen,+ ambathe nempahla yangaphantsi yelinen+ enyameni yakhe. Uya kwandula ke asuse uthuthu olunamafutha+ lomnikelo otshiswa rhoqo ngomlilo phezu kwesibingelelo, aze alubeke ecaleni kwesibingelelo.
11 Yaye umele azihlube izambatho zakhe+ aze ambathe zambatho zimbi, alukhuphele ngaphandle kwenkampu kwindawo ehlambulukileyo uthuthu olunamafutha.+
12 Ke umlilo ophezu kwesibingelelo uya kuhlala uvutha kuso. Awumele ucime. Yaye umbingeleli umele abase iinkuni+ phezu kwawo imiso ngemiso aze amise ngolungelelwano umnikelo otshiswayo phezu kwawo, aqhumisele phezu kwawo ngamanqatha ombingelelo wobudlelane.+
13 Umlilo+ wohlala uvutha rhoqo esibingelelweni. Awumele ucime.
14 “‘Nguwo lo umthetho womnikelo wokudla okuziinkozo:+ Nina bonyana baka-Aron, wusondezeni phambi koYehova ngaphambi kwesibingelelo.
15 Yaye omnye wabo umele azalise isandla sakhe ethabatha kumgubo ocolekileyo womnikelo wokudla okuziinkozo nakwioli yawo nakwintlaka yokuqhumisa yonke ephezu komnikelo wokudla okuziinkozo, aqhumisele ngazo esibingelelweni zibe livumba elithozamisayo lesikhumbuzo+ kuYehova.
16 Okuseleyo kuwo kodliwa nguAron noonyana bakhe.+ Kuya kudliwa njengamaqebengwana angenagwele+ endaweni engcwele. Bakudle entendelezweni yentente yokuhlangana.
17 Makungabhakwa ngayo nantoni na enegwele.+ Sisabelo sabo eso endibanike sona kumnikelo wam wasemlilweni.+ Siyeyona nto ingcwele,+ njengomnikelo wesono nanjengomnikelo wetyala.
18 Yonke into eyindoda+ phakathi koonyana baka-Aron yowudla. Ngumxhesho wenu lowo wexesha elingenammiselo+ kwizizukulwana zenu eminikelweni kaYehova yasemlilweni. Yonke into eyichukumisayo yoba ngcwele.’”
19 Wathetha uYehova kuMoses, esithi:
20 “Nguwo lo umnikelo+ ka-Aron noonyana bakhe abowusondeza kuYehova ngomhla wokuthanjiswa kwakhe:+ isahlulo seshumi se-efa+ yomgubo ocolekileyo ube ngumnikelo wokudla okuziinkozo+ rhoqo, isiqingatha sawo kusasa nesiqingatha sawo ngokuhlwa.
21 Mawenziwe ngeoli epanini.+ Wowuzisa uxovulwe kakuhle. Uyisondeze intlama eyosiwe ngamafutha engumnikelo wokudla okuziinkozo ingamaqhekeza, ibe livumba elithozamisayo kuYehova.
22 Umbingeleli oya kuthanjiswa esikhundleni sakhe phakathi koonyana bakhe,+ wowenza naye. Ngummiselo wexesha elingenammiselo lowo: Koqhunyiselwa ngawo njengomnikelo opheleleyo+ kuYehova.
23 Yaye wonke umnikelo wokudla okuziinkozo wombingeleli+ ufanele ube ngumnikelo opheleleyo. Umele ungadliwa.”
24 Wathetha ngokubhekele phaya uYehova kuMoses, esithi:
25 “Thetha kuAron nakoonyana bakhe, uthi, ‘Nguwo lo umthetho womnikelo wesono:+ Endaweni+ ekuxhelelwa kuyo rhoqo umnikelo otshiswayo woxhelelwa khona umnikelo wesono phambi koYehova. Uyeyona nto ingcwele.+
26 Umbingeleli owunikelayo ngenxa yesono wowudla.+ Wodliwa endaweni engcwele+ entendelezweni+ yentente yokuhlangana.
27 “‘Yonke into esukuba ichukumisa inyama yawo yoba ngcwele,+ yaye xa nabani na etshiza izambatho ngegazi lawo,+ woyihlamba loo nto ayitshize ngegazi endaweni engcwele.+
28 Ke sona isitya sodongwe+ osenokuba ubiliswe ngaso masaphulwe. Kodwa ukuba uthe wabiliswa ngesitya sobhedu, simele sikhuculwe size siyalazwe ngamanzi.
29 “‘Yonke into eyindoda phakathi kwababingeleli yowudla.+ Uyeyona nto ingcwele.+
30 Noko ke, wonke umnikelo wesono ekuziswe inxalenye yegazi lawo+ ententeni yokuhlangana ukuba kucanyagushelwe endaweni engcwele mawungadliwa. Mawutshiswe ngomlilo.
Yithumele
Yithumele
Levitikus 6
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=3&Chapter=6&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D6%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NGABA YADALWA?
Ukupheqa Kweencam Zamaphiko Eentaka Xa Zibhabha
XA INQWELO-MOYA ibhabha, iincam zamaphiko ayo zibangela umoya onamandla. Lo moya wenza ukuba inqwelo-moya isebenzise amafutha amaninzi. Uphinda wenze kube nzima ukubhabha kwiinqwelo-moya ezilandela emva kwayo. Ngenxa yoko, xa iinqwelo-moya zisuka kwisikhululo esinye, zimele zilindane ukuze lo moya uthothe.
Iinjineli zeenqwelo-moya ziye zeza necebo lokulungisa ezi ngxaki. Ziye zakopa iincam ezipheqileyo zamaphiko eentaka ezibhabhela phezulu njengesangxa, ukhozi nengwamza.
Khawucinge ngoku: Xa ezi ntaka zinkulu zibhabha, iincam zamaphiko azo zijonga phezulu. Oku kwenza kube lula ukuthwala loo mizimba mikhulu ngamaphiko nje angekho makhulu kangako zize zibhabhe ngesantya esiphezulu. Iinjineli ziye zenza amaphiko eenqwelo-moya amile ngale ndlela. Emva kokwenza uhlolisiso, iinjineli zafumanisa ukuba, ukuba iincam zamaphiko eenqwelo-moya zinokugotywa zijonge phezulu, iinqwelo-moya zinokubhabha ngcono ngakumbi. Yintoni eyenza lo mahluko? IEncyclopedia of Flight ithi, iincam zamaphiko zithothisa lo moya unamandla. Ngaphezu koko la maphiko enza umoya owenza inqwelo-moya ibe namandla “ukuze imelane nazo naziphi ezinye izinto ezinokuyiphazamisa xa ibhabha.”
Ezi ncam zamaphiko zinceda inqwelo-moya ibhabhele phezulu, ithwale umthwalo omkhulu nangona inamaphiko amafutshane. La maphiko ayinceda ingasokoli xa iza kuma ize iphinde yonge namafutha. Ngokomzekelo ingxelo yeNASA ithi ngo-2010, iinkampani zeenqwelo-moya “zonga iilitha eziyi-7 600 zezigidi zamafutha eenqwelo-moya ehlabathini lonke” ibe oko kwanciphisa nomsi okhutshwa ziinqwelo-moya.
Ucinga ntoni? Ngaba iincam ezijonge phezulu zamaphiko eentaka ezibhabhela phezulu zazivelela? Okanye zadalwa?